D'fhéadfadh cliseadh institiúide airgeadais éifeacht ghabhála a bheith aige ar institiúidí eile go háirithe i gcás ina mbíonn gnáthimeachtaí dócmhainneachta ina mbagairt ar chobhsaíocht an chórais airgeadais ina iomláine. Sna cásanna sin, féadfar iallach a chur ar an stát an institiúid a tharrtháil trí úsáid a bhaint as airgead cáiníocóirí, toisc go bhféadfadh géarchéim córasach a bheith ina toradh ar neamhghníomh Stáit agus go gciallódh sin caillteanais ollmhóra don gheilleagar. Bhí gá ann le déanaí idirghabháil Stáit a dhéanamh, ar chostas an chainíocóra, chun roinnt mhaith banc a tharrtháil féachaint géarchéim chórasach den chineál sin a mhaolú. Agus mar fhreagairt air sin, rinneadh rialáil stuamachta an Aontais Eorpaigh a neartú go mór agus, rud is tábhachtaí, bunaíodh creat nua – an Treoir maidir le Téarnamh agus Réiteach na mBanc (TTRB) – lena gcumhachtaítear d'údaráis ábhartha cliseadh ordúil bainc a áirithiú. Ceanglaítear leis ar na bainc ullmhúchán níos éifeachtaí a dhéanamh chun anás airgeadais a bhainistiú, foráiltear leis do na húdaráis inniúla cumhachtaí idirghabháil a dhéanamh ar bhanc a bhfuil ag cliseadh air nó ar dócha go gclisfidh air, bunaítear leis tacar coiteann d'uirlisí réitigh chun cliseadh a bhainistiú agus leithdháiltear aon chaillteanais airgeadais ar gheallsealbhóirí de chuid an bhainc. Cuidíonn TTRB, ar an gcaoi sin, le húdaráis phoiblí banc, a bhfuil ag cliseadh air nó ar dócha go gclisfidh air, a athstruchtúrú agus an costas ar an gcáiníocóir a íosmhéadú ag an am céanna. Déanann contrapháirtí lárnach idirghabháil idir na contrapháirtithe in idirbhearta airgeadais chun a gcearta agus a n-oibleagáidí a ghlacadh agus a dhéanamh, ag feidhmiú dó i gcáil ceannaitheora i leith gach díoltóra agus i gcáil díoltóra i leith gach ceannaitheora maidir le tacar conarthaí mionsonraithe. Cé go mbíonn CPLanna níos cosanta ar chliseadh ná mar a bhíonn bainc, ní bhíonn siad slán ar fad. Tá comhdhearcadh idirnáisiúnta ann gur ceart faireachán cúramach a dhéanamh ar rioscaí airgeadais córasacha sna hinstitiúidí airgeadais go léir, agus ní sna bainc amháin, agus gur ceart aghaidh a thabhairt ar na rioscaí sin freisin. Is léir ón ngéarchéim a bhí ann le déanaí gur ceart aon idirghabháil phoiblí le hinstitiúidí a dhéanamh go gasta agus leis an méid is lú leas a bhaint as cistí na gcáiníocóirí. Glactar leis go forleathan go bhfuil géarghá le creat téarnaimh agus réitigh do CPLanna ar fud an Aontais Eorpaigh. Tá tosaíocht tugtha don obair seo ag an mBord um Chobhsaíocht Airgeadais (FSB) freisin, grúpa idirnáisiúnta ardleibhéil de rialtóirí a fheidhmíonn faoi choimirce G20 chun an tírdhreach rialála a athchóiriú tar éis na géarchéime agus chun aghaidh a thabhairt ar rioscaí atá ag teacht chun cinn. Tuigtear as samhail ghnó CPLanna comhchruinnithe suntasacha riosca airgeadais, ó bhainc go príomha ós rud é gurb iad na húsáideoirí bainc is mó, agus ó ghníomhaithe airgeadais eile chomh maith. Go bunúsach is samhail thras-teorann é laistigh de mhargadh comhtháite san Aontas agus ar fud an domhain. Thairis sin, is cinnte go dtiocfaidh méadú eile fós ar thábhacht chórasach na CPLanna de thoradh an tiomantais atá ag G20 díorthaigh thar an gcuntar (TAC) a imréiteach trí CPLanna, bunrioscaí sna hionstraimí sin a aistriú ó na bainc agus iad a chomhchruinniú ar CPLanna agus a áirithiú go ndéanfar bainistiú riosca láraithe orthu. Cé gur beag an dóchúlacht go dtarlódh teagmhas den sórt sin, d'fhéadfadh cliseadh CPL, tríd an suíomh lárnach a bheadh aige sna margaí agus go háirithe trína naisc dhíreacha leis na bainc, bheith ina cúis le gabháil fhorleathan laistigh den chóras airgeadais mura ndéanfaí é a bhainistiú ar bhealach ordúil. Dá réir sin, is gá creat reachtach lena gcumhachtófar na húdaráis ábhartha chun aghaidh a thabhairt ar an riosca cobhsaíochta airgeadais trí oibríochtaí CPL a athstruchtúrú agus a fhoirceannadh go gasta ar bhealach ordúil i gcás cliseadh córasach a d'fhéadfadh a bheith ann. Ina theannta sin, ba cheart gur dreasacht a bheadh sna bearta reachtacha bainistiú fónta a dhéanamh ar na CPLanna agus cliaint na mbanc mór a úsáideann seirbhísí imréitigh na CPLanna, agus cáiníocóirí a chosaint ar chaillteanais mhóra i gcás réitigh.